  Туспуктэм: Григорий Фомин Майя Бывальцева 6+ 1-тӥ оштолэзе «Бадӟым удмурт диктант» ужрадэз ортчытыны Удмуриын 130-лэсь трос интыос радъялозы. Со сярысь элькунысь йӧскалык политикая министерстволэн пресс-службаез ивортӥз. Оглом 23 ёросъёсын но ньыль каръёсын радъям площадкаосын диктант гожтыны луоз. Ижкарын 10 инты ужалоз: Удмурт кун университетлэн 2-тӥ корпусэз, 102-тӥ висъет; В. В. Маяковский нимо лыдӟетъюрт (Новостроительной урам, 28); Флор Васильев нимо лыдӟетъюрт (Пионерилы 50 ар, 22); «Спартак» лулчеберет юрт (Азин нимо ульча, 84); «Восточный» лулчеберет юрт (Парковой ульча, 9а); 56 номеро гимназия (Удмурт ульча, 230); 11 номеро школа (М. Горький нимо ульча, 160); 60 номеро школа (Тверской ульча, 58); Кузебай Герд нимо удмурт йӧскалык гимназия (М. Петров нимо ульча, 19); Кар ӵектосъёсъя «ЛИФТ» штаб (Пушкин ульча, 216). Озьы ик мукет улосвылъёсын но площадкаос радъялозы: Башкортостанын – 16, Татарстанын – 13, Перм шаерын (Чайковск карын), Киров улосвылын (Камдор-Омга гуртын) но Москваын – быдэн одӥг. Вань площадкаослэсь лыдметсэс татысь учкыны луоз. Со сяна, диктантэз «Мынам Удмуртие» радиоэфирын но «Удмуртия» телеканалын лыдӟозы. Текстэз Кузебай Гердлы но Ашальчи Окилы сӥземын луоз, сое Мария Векшина дасяз. Вань площадкаосын ужрад Удмуртиысь дыръя 13 часын кутскоз  Тодэ вайытом, «Бадӟым удмурт диктант» тодослыко ужрад 2023-тӥ арын 12-тӥзэ ортчоз ни.  Тегъёс: Удмуртия удмурткыл Бадӟымудмуртдиктант  